CELEX: C2004/179/21
Language: da
Date: 2004-07-10 00:00:00
Title: Sag T-148/04: Sag anlagt den 26. april 2004 af TQ3 Travel Solutions mod Kommissionen for De Europæiske Fællesskaber

10.7.2004   
            
            
               DA
            
            
               Den Europæiske Unions Tidende
            
            
               C 179/10
            
         Sag anlagt den 26. april 2004 af TQ3 Travel Solutions mod Kommissionen for De Europæiske Fællesskaber
   (Sag T-148/04)
   (2004/C 179/21)
   Processprog: fransk
   Ved De Europæiske Fællesskabers Ret i Første Instans er der den 26. april 2004 anlagt sag mod Kommissionen for De Europæiske Fællesskaber af TQ3 Travel Solutions, Mechelen (Belgien), ved avocats Rusen Ergec og Kim Möric.
   Sagsøgeren har nedlagt følgende påstande:
   
               —
            
            
               Annullation af Kommissionens beslutning af 24. februar 2004, hvorved sagsøgeren modtog meddelelse om, at selskabets bud på parti 1 (Bruxelles) af udbud nr. ADMIN/D1/PR/2003/131 var blevet forkastet.
            
         
               —
            
            
               Annullation af Kommissionens beslutning om at tildele parti 1 til selskabet Carlson Wagonlit Travels, hvilken beslutning blev meddelt sagsøgeren ved Kommissionens skrivelse af 16. marts 2004.
            
         
               —
            
            
               Det fastslås, at Kommissionens ulovlige handlemåde udgør en fejl, som kan medføre, at Kommissionen ifalder ansvar over for sagsøgeren.
            
         
               —
            
            
               Sagen hjemvises til Kommissionen med henblik på fastsættelsen af det tab, sagsøgeren har lidt.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Efter et begrænset udbud, udskrevet den 20. oktober 2003 vedrørende »Rejsebureauvirksomhed« (1), og efter afholdelse af udbudsproceduren har Kommissionen truffet en beslutning om ikke at tildele kontrakten til sagsøgeren samt en beslutning om at tildele kontrakten til selskabet Carlson Wagonlit Travels.
   Sagsøgeren har over for disse beslutninger fremsat to identiske anbringender om, at Kommissionen har begået åbenbare skønsfejl i forbindelse med bedømmelsen af buddene.
   Med det første anbringende har sagsøgeren gjort gældende, at Kommissionen har begået en åbenbar skønsfejl ved ikke at anse buddet fra Carlson Wagonlit Travels for at være unormalt lavt. Sagsøgeren har i øvrigt anført, at Kommissionen har handlet ulovligt, fordi forpligtelsen til at udbede sig nærmere oplysninger om buddets sammensætning i artikel 146, stk. 4, i Kommissionens forordning EF nr. 2342/2002 af 23. december 2002 (2) ikke er blevet overholdt.
   Det andet anbringende vedrører åbenbare skønsfejl begået af Kommissionen i forbindelse med vurderingen af buddenes kvalitative værdi, idet Kommissionen har givet Carlson Wagonlit Travels' bud den højeste karakter for kvaliteten af de tilbudte tjenesteydelser, selv om det i dette bud ikke har kunnet sikres, at de omhandlede tjenesteydelser er af en tilfredsstillende kvalitet.
   
      (1)  Kontrakt nr. ADMIN/D1/PR/2003/131 (EFT S 143).
   
      (2)  Kommissionens forordning (EF, Euratom) nr. 2342/2002 af 23.12.2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (EFT L 357, s. 1).